La ceremonia de semnare a contractului pentru construirea Spitalului Regional de Urgență Craiova – faza 1, premierul Marcel Ciolacu a subliniat importanța acestui proiect.
Spitalul regional de la Craiova va servi întreaga regiune de sud-vest a României și va avea capacitatea de a trata peste 800 de persoane pe zi.
Marcel Ciolacu, declarații la semnarea contractului pentru construirea Spitalului Regional de Urgență Craiova
Marcel Ciolacu a evidențiat că aceste spitale regionale vor fi echipate cu tehnologii de ultimă generație pentru diagnostic și tratament, reprezentând astfel un pas semnificativ înainte pentru sistemul medical al țării.
El a amintit că pe 28 februarie au fost semnate contractele pentru spitalele regionale de la Iași și Cluj, iar acum, contractul pentru spitalul regional de la Craiova completează acest angajament.
"După 15 ani în care românii au tot așteptat construirea spitalelor regionale, iată, în nicio lună, acest guvern reușește să spele această rușine națională și să dea drumul, în sfârșit, construcției spitalelor regionale", a afirmat Marcel Ciolacu, joi la Palatul Victoria.
Marcel Ciolacu a subliniat că sănătatea rămâne o prioritate majoră pentru guvern, iar eforturile de deblocare a investițiilor în sănătate și de creare a unui sistem medical modern sunt continuu susținute. El a reiterat angajamentul său de a asigura servicii medicale la cele mai înalte standarde și de a transforma definitiv fața spitalelor din România.
"Avem spitalele finanţate prin PNRR şi investiţii de miliarde de lei în renovarea şi deschiderea de noi şcoli. Sper ca și constructorii să înțeleagă că așteptarea românilor a ajuns la limita puterilor și că este necesar ca termenele de execuție să fie respectate întocmai", a adăugat Ciolacu.
El a evidențiat, din nou, că în calitate de premier rămâne prioritar domeniul sănătății și a amintit deblocarea în acest an a peste 10.000 de posturi în sistemul de sănătate.
"Trebuie să schimbăm definitiv fața spitalelor din România și să asigurăm servicii medicale la cele mai înalte standarde", a conchis Marcel Ciolacu.
România, într-un proces accelerat de dezvoltare a infrastructurii spitalicești
La rândul său, ministrul Sănătății, Alexandru Rafila, a subliniat importanța implicării Primăriei Craiova în procesul de realizare a procedurilor necesare semnării contractului pentru construirea Spitalului Regional de Urgență Craiova.
Potrivit declarațiilor sale, participarea activă a autorităților locale a contribuit semnificativ la accelerarea procesului de implementare a acestui proiect vital pentru comunitatea din Craiova și din regiunea înconjurătoare.
"Realizarea proiectului tehnic al acestui spital a necesitat foarte multă muncă şi aprobări din partea Primăriei din Craiova. Și, în mod evident, responsabilitatea pentru sănătatea comunității a făcut, bineînțeles, ca participarea să fie deplină și să putem să devansăm termenul așteptat pentru acest spital regional", a explicat Rafila.
Rafila a evidențiat că România se află într-un proces accelerat de dezvoltare a infrastructurii spitalicești, cu proiecte finanțate din surse variate, inclusiv fonduri europene și alocări bugetare. Scopul principal este de a oferi acces la servicii medicale de calitate pentru toți cetățenii țării.
"Ne dorim ca aceste lucruri să fie finalizate și pacienții din România să aibă acces la servicii de sănătate. E vorba despre responsabilitate, profesionalism și foarte multă muncă, lucrurile acestea cred că sunt definitorii pentru Guvernul României", a mai explicat ministrul Sănătății.
Investițiile în infrastructura medicală sunt cruciale
De asemenea, ministrul Investițiilor și Proiectelor Europene, Adrian Câciu, a subliniat că realizarea investițiilor în infrastructura medicală este crucială pentru încrederea cetățenilor în capacitatea statului de a răspunde nevoilor lor de sănătate.
Câciu a remarcat că semnarea contractului pentru construirea Spitalului Regional de Urgență Craiova marchează încheierea unei etape importante și începutul unei noi faze în implementarea proiectelor spitalelor regionale.
"E foarte important momentul, pentru că, de fapt, este timpul pentru un nou angajament, acela că spitalele regionale să fie realizate în termenele asumate sau, dacă se poate, chiar şi mai repede, gradul de aşteptare este ridicat. Până la urmă încrederea cetăţenilor se realizează prin fapte, prin realizarea de investiţii", a afirmat Câciu.
Ministrul a evidențiat disponibilitatea unor sume semnificative pentru investiții în sănătate, inclusiv șapte miliarde de euro din Planul Național de Redresare și Reziliență (PNRR), care vor fi alocate pentru infrastructura medicală, precum și alte fonduri europene din Programul de Sănătate și dintr-un nou program ce va viza infrastructura spitalicească la nivel municipal, orașean și județean.